Flotila Sumud Global

**Flotila Sumud Global** (**GSF**; ) ialah gerakan usaha maritim antarabangsa yang diterajui masyarakat awam yang dilancarkan pada pertengahan 2025 yang bertujuan untuk menembusi sekatan Israel di Genting Gaza. Nama usaha ini berasal daripada istilah *[[Sumud|ṣumūd]]* yang bererti "keteguhan" dalam bahasa Arab. Inisiatif ini muncul pada Julai 2025 ketika pembunuhan beramai-ramai di Gaza serta dianjurkan oleh para persatuan Freedom Flotilla Coalition, Gerakan Global ke Gaza dan Maghreb Sumud Flotilla. Pelayaran itu terdiri daripada lebih 50 buah kapal dengan sokongan daripada peserta di lebih 40 buah negara. Percubaan sebelum ini untuk memecahkan sekatan Israel telah berjaya tetapi sejak 2010, kapal telah dipintas oleh tentera Israel dengan usaha terbaharu berlaku pada bulan Jun dan Julai 2025.

Flotilla mula berlayar lewat Ogos dengan konvoi berlepas dari Malaysia, Genoa dan Barcelona lalu diikuti oleh Tunis dan Catania yang dirancang pada 7 September dan pelabuhan Syros pada 8 September dengan ketibaan dianggarkan pada pertengahan September. Konvoi telah menghadapi cuaca buruk dengan pemberhentian sementara dan pelepasan tertunda. Kontinjen Sepanyol kembali ke pelabuhan buat sementara waktu kerana angin kencang lalu berlayar semula pada 1 September. Konvoi Malaysia ditangguhkan buat sementara waktu pada 2 September kerana ribut yang ketara. Pada 3 September, konvoi Itali tiba di Sicily sambil menunggu konvoi Catania tiba manakala kapal Tunisia telah mula berkumpul di Tunis.

Konvoi tertentu telah menerima sokongan daripada ahli politik dan parti politik Itali, Ahli Parlimen di Sepanyol dan Portugal, dan Presiden Colombia Gustavo Petro. Sebaliknya, menteri keselamatan negara Israel iaitu Itamar Ben-Gvir telah mendakwa bahawa peserta harus dipenjarakan sebagai pengganas manakala Tentera Laut Israel telah menjalankan latihan maritim.

## Latar belakang
Pada tahun 2008, pelayaran pertama yang menembusi sekatan Israel di Semenanjung Gaza telah dilancarkan oleh Free Gaza Movement. Dari 2008–2016, 5 daripada 31 bot telah sampai ke Gaza.

Pada tahun 2010, Flotila Kebebasan Gaza pertama dengan enam buah kapal telah diserbu tentera Israel. Sejak itu, percubaan pada tahun 2011, 2015, 2018 dan flotila dalam bulan Jun dan Julai 2025 semuanya telah dipintas, diserbu atau diserang oleh tentera Israel.

## Penubuhan
GSF muncul dalam bulan Julai 2025 ketika genosid Gaza melalui penyatuan pelbagai gerakan aktivis dan kemanusiaan seperti Freedom Flotilla Coalition, Gerakan Global ke Gaza, Flotila Sumud Maghreb dan Sumud Nusantara yang membentuk usaha maritim yang diselaraskan. Pada awal bulan September, persatuan Emergency menyertai armada dengan sebuah kapal bantuan perubatan.

Armada itu dikatakan konvoi maritim orang awam terbesar dalam sejarah merangkumi lebih 50 buah kapal pelbagai saiz berlepas dari pelbagai pelabuhan di sekitar Mediterranean lalu menumpu ke arah Gaza. Penganjur telah mengumpulkan penglibatan atau sokongan daripada aktivis, doktor dan artis yang mewakili 44 buah negara termasuk Greta Thunberg, Thiago Ávila, Yasemin Acar (para peserta flotila Jun), Robert Martin, Emma Fourreau (peserta flotila Julai), Susan Sarandon, Gustaf Skarsgård, Liam Cunningham, Mark Ruffalo, Zwelivelile Mandela, Abby Martin, Rahma Zein, Tadhg Hickey, Bob Vylan, Zerocalcare, Alessandro Barbero, Fiorella Mannoia, Alessandro Gassmann, Elisa, Isabella Ferrari, Nina Zilli, Cele Fierro, Luis Tosar, Carlos Bardem, Victoria Luengo dan Roger Waters di samping banyak orang lagi dari seluruh dunia. Jawatankuasa pemandu terdiri daripada Thunberg, Ávila, Acar, Kleoniki Alexopoulou, Melanie Schweizer, Karen Moynihan, Maria Elena Delia, Saif Abukeshek, Muhammad Nadir al-Nuri, Marouan Ben Guettaia, Wael Nawar, Hayfa Mansouri dan Torkia Chaibi. Para jurucakap pula ialah Ávila, Abukeshek dan Jeweher Chenna.

## Persediaan dan perlepasan
Flotilla dirancang belayar dari Ogos hingga September 2025 dengan konvoi berlepas dari Genoa pada 30 Ogos, dari Barcelona pada 31 Ogos dan dari Tunis serta Catania pada 7 September (asalnya dirancang untuk 4 September); ketibaan mereka dianggarkan pada pertengahan bulan September. Tindakan persediaan termasuk pendaftaran lebih 15,000 orang peserta sekali dengan sesi latihan, acara perpaduan dan kem berhampiran tempat berlepas. Kargo Itali terdiri daripada 45 tan bantuan.

Armada Malaysia di bawah nama "Flotila Asia Sumud Nusantara", juga berlepas dengan makanan dan bantuan pada 23 Ogos 2025. Di samping Nusantara dan "Flotila Tembikai" yang ditaja secara rasmi oleh kerajaan Malaysia, delegasi India sepatutnya menyertai dari Kolkata tetapi berundur atas alasan keselamatan.

Armada Genoa yang berjumlah empat buah kapal kesemuanya telah dihormati semasa berlepas oleh 40,000 orang rakyat. Seorang pegawai kesatuan berkata tindakan akan diambil sekiranya berlaku insiden; hal ini termasuk tindakan yang diselaraskan daripada pekerja dok di seluruh Eropah untuk menyekat semua penghantaran awam ke Israel.

Sebuah konvoi juga dirancang untuk diketuai oleh sebuah bot Greece dari pulau Syros, Greece, pada 8 September 2025. Pada 3 Oktober 2025, agensi berita Turki, Anadolu Ajansi melaporkan bahawa sembilan kapal baharu tiba di pesisir utara Marsa Matruh, Mesir dan akan menyertai GSF.

## Pelayaran konvoi

### Malaysia
Disebabkan keadaan cuaca buruk, konvoi yang berlepas dari Malaysia pada 23 Ogos 2025 terpaksa berhenti sementara kerana cuaca buruk pada 2 September 2025 tetapi meneruskan pelayaran tidak lama kemudian. Keesokan harinya pada 3 September, kapal itu sekali lagi berhadapan dengan ribut besar yang menyebabkan barang-barang di dalam kapal bertaburan dan pecah serta sistem pengecasan peralatan komunikasi terjejas semasa konvoi berada di tengah lautan. Selepas itu, konvoi terus belayar ke destinasi seterusnya di mana isu-isu yang disebabkan oleh ribut ini akan ditangani dan diselesaikan. Pelabuhan berkenaan dirahsiakan bagi mengelakkan sabotaj.

Setakat 2 Oktober 2025, 12 daripada 23 rakyat Malaysia yang menyertai GSF ditahan dan pada 3 Oktober 2025, kesemua 23 rakyat Malaysia yang menaiki kapal berbeza ditahan:

# Heliza Helmi (kapal Hio)
# Nur Hazwani Afiqah (kapal Hio)
# Nurfarahin Romli, atau Farah Lee (kapal Grande Blu)
# Danish Nazran Murad (kapal Grande Blu)
# Zizi Kirana (kapal Huga)
# Musa Nuwayri (kapal Alma)
# Iylia Balqis (kapal Alma)
# Sul Aidil (kapal Alma)
# Haikal Abdullah (kapal Sirius)
# Muaz Zainal (kapal Sirius)
# Zulfadhli Khiduddin (kapal Sirius)
# Rusydi Ramli (kapal Sirius)
# Razali Awang (kapal Inana)
# Nurul Hidayah Mohd Amin, atau Ardell Aryana (kapal Mikeno)
# PU Rahmat (kapal Estrella)
# Norhelmi Ab Ghani (kapal Estrella)
# Mohd Asmawi Mukhtar (kapal Estrella)
# Norazman Ishak (kapal Estrella)
# Zainal Rashid (kapal Fair Lady)
# Ustaz Muhammad (kapal Fair Lady)
# Muhammad Hareez Adzrami, atau Haroqs (kapal Free Willy)
# Muhd Haikal Luqman Zulkefli (kapal Free Willy)
# Taufiq Mohd Razif (kapal Free Willy)

### Sepanyol
Konvoi Sepanyol yang terutamanya membawa Thunberg terpaksa kembali ke pelabuhannya buat sementara waktu selepas berlepas awal kerana keadaan cuaca buruk termasuk angin sekitar . Kapal-kapal itu dapat berlayar semula pada petang 1 September. Dalam malam pertamanya, konvoi itu sebahagian besarnya telah melepasi jarak  dari Barcelona.

Dalam masa satu hari selepas berlepas, anggota flotila melaporkan dron awanama mengikut mereka di perairan antarabangsa. Beberapa buah bot telah berhenti di Minorca dan Mallorca pada pagi 3 September untuk membaiki masalah mekanikal, manakala sehingga lima buah kapal sekali lagi kembali semula ke Barcelona kerana keadaan cuaca yang tidak baik. Pada tarikh yang sama, dua buah kapal dilaporkan masih berada di pelabuhan Barcelona serta tidak pernah meninggalkan pelabuhan itu pada awalnya akibat masalah mekanikal yang serupa dengan kapal yang berhenti di Menorca dan Mallorca. Pada malam pertama, ramai peserta konvoi Sepanyol didakwa mengalami mabuk laut dan muntah, dan kapal terpaksa mengalami kebocoran air, masalah elektrik dan masalah mekanikal selanjutnya.

Ahli jawatankuasa pemandu Thiago Avila mengumumkan bahawa pada malam 4 dan 5 September, konvoi Sepanyol akan dibahagikan kepada dua kumpulan: satu akan terus menuju ke Tunis, manakala yang lain akan menunggu di Menorca untuk kapal-kapal yang masih berlabuh di Barcelona untuk mengelakkan mana-mana kapal ditinggalkan bersendirian di laut atas sebab keselamatan.

### Itali
Menjelang 1 September 2025, konvoi Itali dari Genoa yang berlepas pada 30 Ogos tidak menghadapi sebarang kesulitan dalam usaha pelayarannya dan sedang menuju dengan lancar ke sasarannya iaitu Catania di mana konvoi Itali kedua akan memulakannya. Sementara itu, pertubuhan kemanusiaan yang berpangkal di Itali iaitu Emergency secara rasmi mengumumkan bahawa pertubuhan tersebut akan menyertai inisiatif di Catania dengan menghantar kapalnya *Life Support* yang dilengkapi untuk operasi mencari dan menyelamat (SAR) serta bantuan perubatan.

Tiga buah kapal pertama konvoi Genoa yang tiba di dekat Sicily telah dikesan dan dialu-alukan di bandar Siracusa pada 3 September sambil menunggu keberangkatan konvoi Catania yang pada mulanya dirancang untuk berlepas pada 4 September tetapi kemudiannya ditangguhkan selama tiga hari.

### Tunisia
Pada 3 September 2025, kapal Tunisia pertama dari pelabuhan selatan Djerba dan Zarzis mula berpindah ke pelabuhan Tunis di mana pada 7 September (awalnya 4 September) mereka akan memulakan pelayaran ke Gaza bersama-sama konvoi Tunisia yang lain.

## Penahanan Konvoi
Angkatan Pertahanan Israel menjalankan "Operasi Perisai Ufuk (*Operation Horizon Shield*) bagi memintas kapal-kapal GSF. Operasi ini yang berlangsung selama 12 jam disertai oleh unit tentera laut Israel seperti Shayetet 13, Shayetet 3, dan Snapir serta dihadiri Ketua Turus Angkatan Pertahanan Israel, Eyal Zamir di pusat kawalan tentera laut mereka.

Pada 3 Oktober, kapal terakhir GSF iaitu Marinette (dengan bendera Poland) ditahan oleh sebuah kapal perang pasukan tentera Israel di lautan antarabangsa, kira-kira 43-60 batu nautika dari perairan Gaza dan Kementerian Luar Israel mendakwa tiada satu pun kapal GSF yang berjaya menembusi sekatan tentera laut mereka.

Semua tahanan daripada GSF dihantar ke Penjara Ketziot, selatan Israel, dipaksa melutut dengan tangan diikat menggunakan tali zip nilon (zip tie) selama sekurang-kurangnya lima jam serta dinafikan akses seperti air, makanan, ubat-ubatan, tandas, dan hak bertemu peguam. Barangan peribadi mereka juga dirampas dan mereka dihalang daripada bersembahyang. Wartawan Turkiye, Ersin Celik berkata mereka dibiarkan kebuluran selama tiga hari dan terpaksa meminumdari tandas kerana tidak diberikan air. Wartawan Itali, Lorenzo Agostino menceritakan semula pengalaman tahanan, "...Ada antara kami yang ditendang. Kami dibiarkan tanpa air bersih selama lebih dua hari. Secara keseluruhan, mereka menggunakan setiap kesempatan untuk menghina kami..." serta mata ditutup, digari dengan ketat, pakaian tidak mencukupi serta dibiarkan dalam keadaan suhu sejuk beku di dalam van berhawa dingin selama berjam-jam. Greta Thunberg pula dihina, dibalut dengan bendera Israel, dan dipamerkan seperti trofi di samping dibelasah, ditarik rambutnya, diseret di atas tanah, dan dipaksa mencium bendera Israel serta ditahan dalam sel penjara yang dipenuhi pepijat. Jurucakap Kementerian Luar Negeri Israel menafikan semua dakwaan tersebut dan menyifatkannya sebagai "pembohongan sepenuhnya".

Ahli majlis wilayah dari Lombardy, Itali, Paolo Romano berkata mereka dipaksa melutut dan menghadap muka ke bawah, serta akan dipukul sekiranya bergerak. Tambahnya lagi, tentera Israel juga mentertawakan, menghina, dan memukul tahanan GSF. Selain itu, tahanan GSF dipaksa mengaku telah memasuki Israel secara haram meskipun hanya berada di perairan antarabangsa dan pada waktu malam, pintu penjara mereka dibuka kemudian tentera Israel mengacukan senjata kepada mereka. Aktivis Perancis, Yassine Benjelloun menyebut mereka dikejutkan setiap 2 jam supaya tidak dapat tidur oleh tentera Israel dengan anjing-anjing dan senapang sniper yang memasuki bilik [penjara], serta mereka yang mempunyai keperluan ubat dihalang daripada mendapat ubatan. Yassine Benjelloun juga menyebut, "Mereka [tentera Israel] melakukan sebegini kepada kami, dan ini membantu kami membayangkan apa mereka lakukan kepada rakyat Palestin."

Aktivis Turkiye, Aycin Kantoglu pula menggambarkan keadaan dinding penjara berlumuran darah dan coretan pesanan daripada tahanan sebelum ini seperti tulisan nama anak oleh [tahanan yang lepas] ibu-ibu . Kantoglu juga berkata, seramai 15 tahanan GSF disumbatkan dalam sel penjara yang direka untuk 5 orang serta tahanan berkali-kali dikenakan pemeriksaan tanggal (pemeriksaan fizikal secara telanjang). 

Aktivis Brazil, Thiago Avila mengadakan mogok lapar dan hanya akan minum sekiranya semua aktivis yang sakit diberikan ubat-ubatan yang mereka perlukan.

Aktivis dari Glasgow, Scotland, Margaret Pacetta yang berumur 70 tahun mendakwa selepas memberitahu keadaan kakinya yang patah, seorang pegawai Israel menghempas pintu besi pada kakinya itu dan menyebut, "Oh, maaf.".

Pada 4 Oktober, 23 delegasi Malaysia diterbangkan dari Lapangan Terbang Ramon, Israel menerusi penerbangan Turkish Airlines dan mendarat di Istanbul, Turkiye jam 8.40 malam, kemudian dijadualkan pulang ke Malaysia pada Isnin (6 Oktober 2025). Penerbangan dan penginapan transit semasa di Istanbul ini adalah ditaja oleh kerajaan Turkiye. Delegasi Malaysia telah menandatangani borang "Permohonan untuk Pelepasan Segera" selepas ditahan di Penjara Ketziot, Israel untuk mempercepat proses penghantaran pulang mereka.

## Respon Antarabangsa

### Persatuan Bangsa-Bangsa Bersatu (PBB)
Pada 9 September, Pakar-pakar PBB menggesa Israel untuk menghentikan ugutan ancaman kepada GSF dan memastikan misi menghantar bantuan kemanusian kepada rakyat Gaza berjalan tanpa gangguan.

### Neturei Karta
Jurucakap Neturei Karta, Rabbi Yisroel Dovid Weiss mengutuk tindakan Israel terhadap misi kemanusiaan Global Sumud Flotilla (GSF) ke Gaza sebagai kejam dan tidak berperikemanusiaan.

### Malaysia
Berikutan 12 aktivis dan sukarelawan Malaysia ditahan, Perdana Menteri Malaysia, Datuk Seri Anwar Ibrahim menggesa mereka dibebaskan segera kerana misi GSF ialah usaha kemanusiaan yang digerakkan orang awam tanpa senjata, bagi membawa bantuan keperluan kepada rakyat Gaza. 

Ahli keluarga kepada delegasi Malaysia yang menyertai GSF ditempatkan di sebuah hotel serta diberikan sokongan menyeluruh, termasuk aspek moral, rohani, psikologi, semangat, dan kebajikan. Ketua Pengarah Sumud Nusantara Command Centre (SNCC) Datuk Sani Araby Abdul Alim juga memaklumkan bahawa ahli keluarga tersebut akan disalurkan berita sahih dan terkini.

Pada 3 Oktober, Perdana Menteri Malaysia, Datuk Seri Anwar Ibrahim menghubungi Presiden Turkiye, pemimpin Qatar dan Setiausaha Amerika Syarikat (AS) untuk merunding pembebasan 23 rakyat Malaysia yang ditahan. Rundingan tersebut membolehkan wakil perundangan Malaysia di Ashdod untuk berjumpa semua delegasi Malaysia. Setiausaha Politik kepada Menteri Kewangan, Muhammad Kamil Abdul Munim memaklumkan bahawa Kedutaan Amerika Syarikat (AS) menjamin semua rakyat Malaysia yang ditahan dalam Global Sumud Flotilla (GSF) akan segera dibawa pulang dengan keselamatan terjamin.

Menteri Pendidikan Tinggi, Datuk Seri Dr. Zambry Abdul Kadir menyatakan sokongan Kementerian Pengajian Tinggi kepada GSF, yang turut disertai dua orang pensyarah iaitu Prof. Dr. Mohd Afandi Salleh dan Dr Noorhasyimah Ismail. Setiausaha Agung Parti Keadilan Rakyat, Dr Fuziah Salleh mengeluarkan kenyataan mengecam serangan terhadap konvoi GSF. Datuk Seri Abdul Karim Rahman Hamzah menyifatkan serangan itu sebagai tidak berperikemanusiaan dan menyebut bahawa dunia seharusnya mengambil iktibar daripada aparteid di Afrika Selatan dan Holocaust pada Perang Dunia Kedua.Timbalan Menteri Komunikasi, Teo Nie Ching menyatakan penghargaan kepada semua agensi dan pertubuhan bukan kerajaan (NGO) yang terlibat menjayakan GSF. Beliau juga menyeru rakyat Malaysia agar tidak mempolitikkan gerakan GSF. Menteri Pendidikan, Fadhlina Sidek menyebut penghargaan kepada usaha diplomasi Perdana Menteri dalam membawa aktivis pulang dan menekankan pembawaan mesej dan misi kemanusiaan, khususnya untuk terus menyokong rakyat Gaza. Menteri Pembangunan Wanita, Keluarga dan Masyarakat, Datuk Seri Nancy Shukri berkata kementeriannya bersedia menawarkan khidmat kaunseling (termasuk kaunseling trauma) serta sokongan sosial kepada peserta GSF dan ahli keluarga mereka apabila pulang.

Menteri Besar Selangor, Datuk Seri Amirudin Shari berkata kerajaan Selangor menyediakan bantuan termasuk penggunaan hotel milik kerajaan negeri sebagai pusat persediaan dan transit untuk delegasi Malaysia yang pulang, selain peruntukan RM1 juta kepada Pusat Kemanusiaan Antarabangsa Malaysia (MIHC) bagi memperkukuh peranan pusat itu dalam melaksanakan misi kemanusiaan di Gaza serta menangani bencana di dalam negara. Manakala Kementerian Kesihatan Malaysia (KKM) menawarkan pemeriksaan kesihatan menyeluruh serta rawatan susulan kepada sukarelawan GSF yang kembali ke tanah air selepas dibawa pulang dari Greece..

Wisma Putra (Kementerian Luar Negeri Malaysia) menyatakan penghargaan kepada negara-negara ASEAN yang mempunyai Kedutaan di Tel Aviv atas bantuan mereka dalam memastikan keselamatan rakyat Malaysia.

### Itali
Di Itali, antara mereka yang berkumpul di Genoa semasa pemergian armada itu termasuk Datuk Bandar Silvia Salis yang merapatkan hubungan antara Gaza dan Genoa sebagai masyarakat yang terkenal dalam penentangannya semasa Perang Dunia II. Ahli politik lain menyuarakan sokongan mereka terhadap inisiatif itu, termasuklah bekas perdana menteri Giuseppe Conte yang menyatakan bahawa inisiatif itu ialah "reaksi luar biasa dari 'bawah' kepada ketidakpedulian antarabangsa" mengenai topik itu. Pertubuhan Itali seperti , ANPI, CGIL dan Persekutuan Pekerja Agroindustri Itali, serta parti politik seperti Gerakan Lima Bintang (M5S) dan , menyokong inisiatif tersebut. Ahli politik yang berlayar dalam flotila termasuk senator M5S Marco Croatti, ahli Parlimen Eropah Perikatan Hijau dan Kiri (AVS) Benedetta Scuderi, timbalan ketua Parti Demokrat (PD) Arturo Scotto dan ahli Parlimen Eropahnya Annalisa Corrado. Pada 3 September 2025, selepas laporan bahawa pesawat tentera KC-130H Israel telah membuat perjalanan pergi dan balik dari Pangkalan Udara Nevatim ke Stesen Udara Tentera Laut Sigonella, Sicily, timbalan AVS dan jurucakap Eropah Hijau Angelo Bonelli meminta kerajaan menjelaskan sama ada pesawat itu "mengintip Flotila Sumud Global [...] atau memuatkan bahan perang." Kakitangan Tentera Itali menjawab bahawa perkara tersebut merupakan "pendaratan teknikal" buat "sokongan logistik" daripada Tentera AS, "dengan mematuhi sepenuhnya undang-undang negara dan perjanjian antarabangsa." Pada 4 September, Meloni mengesahkan bahawa Itali akan menjamin keselamatan peserta Itali seperti Sepanyol; bagaimanapun, beliau tidak menggalakkan orang Itali daripada mengambil bahagian dalam inisiatif itu sambil mencadangkan mereka menggunakan "cara yang lebih selamat dan sedia ada" untuk menghantar bantuan kemanusiaan ke Gaza dan melabel flotila sebagai "bahaya yang tak perlu" dan sebuah inisiatif yang "berbahaya [dan] tidak bertanggungawab". Pada 2 Oktober, Meloni menyatakan bahawa, "Saya tetap percaya bahawa semua ini (GSF) tidak membawa sebarang manfaat kepada rakyat Palestin".

Pada 24 September, Menteri Pertahanan Itali, Guido Crosetto mengumumkan bahawa Itali menghantar sebuah frigat tentera laut untuk mengiringi konvoi GSF, bagi membolehkan usaha operasi menyelamat sekiranya perlu. Menteri Luar Negeri Itali, Antonio Tajani juga menghubungi Israel untuk memastikan rakyat Itali yang terlibat tidak diapa-apakan. Namun pada 1 Oktober, Antonio Tajani memaklumkan bahawa kapal frigat tersebut akan berhenti iringan apabila sampai jarak 150 batu nautika (278 kilometer) dari garis pantai Gaza dan menjangkakan GSF akan dipintas di laut terbuka.

### Sepanyol
Di Sepanyol, bekas datuk bandar Barcelona Ada Colau, menyatakan sokongan dan juga penyertaannya kepada inisiatif itu, manakala seorang lagi ahli politik Sepanyol dan MEP, Jaume Asens, menyatakan dia merancang untuk menaiki salah sebuah kapal tetapi hanya buat "beberapa batu" untuk menyatakan sokongannya untuk tujuan itu. Menteri Luar Sepanyol José Manuel Albares menyatakan bahawa Sepanyol akan menggunakan "semua perlindungan yang diperlukan" untuk memastikan keselamatan semua peserta dan ahli politik Sepanyol di atas kapal jika diperlukan.

### Portugal
Di Portugal, inisiatif itu mempunyai reaksi yang berbeza-beza walaupun pelbagai ahli parlimen, termasuk Mariana Mortágua, mengambil bahagian di dalamnya. Mortágua mengharapkan kekebalan undang-undang parlimennya untuk membantunya dan inisiatif dari segi perlindungan undang-undang dan membawa kepada sokongan Portugis terhadap inisiatif tersebut (sebagaimana dengan Sepanyol). Bagaimanapun, hal ini dinafikan oleh menteri luar Portugal Paulo Rangel yang mengatakan bahawa Portugal tidak mempunyai cara untuk menjamin kekebalan sedemikian dalam suasana diplomatik dan antarabangsa dalam bentuk ini selain daripada perlindungan konsular.

### Perancis
Di Perancis,  menerbitkan "seruan kerjasama" ke arah warga Perancis untuk menyertai pelayaran flotila.

### Afrika Selatan
Di Afrika Selatan, sokongan orang ramai telah diperhatikan, termasuk penyertaan beberapa individu seperti ahli tempatan Jews for a Free Palestine. Jabatan Hubungan dan Kerjasama Afrika Selatan (*Department of International Relations and Cooperation*) mengeluarkan kenyataan media menegaskan bahawa keselamatan semua peserta yang tanpa senajata dalam GSF adalah penting, dan sebarang tindakan ketentaraan atau penggunaan kekerasan pada kapal-kapal tersebut di lautan lepas adalah pelanggaran undang-undang antarabangsa dan hak asasi manusia.

### Colombia
Presiden Colombia Gustavo Petro mengeluarkan kenyataan rasmi sokongan dan solidariti dengan flotila itu selepas perlepasan.

### Israel
Menteri keselamatan negara Israel Itamar Ben-Gvir membentangkan pelan tindakan tentang cara menghentikan dan bertindak balas terhadap ketibaan armada. Menurutnya, walaupun inisiatif itu bersifat kemanusiaan, usaha tersebut masih boleh dianggap sebagai ancaman untuk "melemahkan kedaulatan Israel dan menyokong Hamas di Gaza." Oleh itu, beliau mencadangkan supaya anggota dihantar ke penjara Ketziot dan Damon dan dianggap sebagai pengganas. GSF mengeluarkan respons rasmi dengan menggambarkan kata-kata Ben Gvir sebagai tindakan menakut-nakutkan dan kempen fitnah yang membentuk "pelanggaran terang-terangan undang-undang kemanusiaan antarabangsa dan Konvensyen Geneva". Kumpulan itu mengecam keharaman sekatan Israel dan menekankan hak rakyat Palestin di Gaza untuk mengawal perairan wilayah mereka, menyeru perlindungan daripada masyarakat antarabangsa dan melayakkan misi mereka sebagai "kemanusiaan, sah dan tidak dapat dihalang".

Pada 1 September 2025, beberapa jam sebelum armada itu berlepas dari Barcelona untuk kali kedua, Tentera Laut Israel telah menjalankan latihan maritim. *[[The Times of Israel]]* dan *[[Al Jazeera Media Network|Al Jazeera]]* kedua-duanya menyatakan bahawa tentera laut mengamalkan "pelbagai senario pertempuran". Hal ini dicadangkan sebagai latihan yang berkaitan dengan serangan yang dirancang ke atas flotila.

Israel mengeluarkan video rakaman yang memaparkan Itamar Ben-Gvir menuduh aktivis GSF ialah pengganas dan menunjukkan ada satu sahaja kotak bantuan. Tindakan ini disifatkan sebagai biadab dan tidak berasas oleh Perdana Menteri Malaysia, Datuk Seri Anwar Ibrahim dan dirasakan 'kesian' oleh Ketua Pegawai Eksekutif Cinta Gaza Malaysia (CGM), Muhammad Nadir al-Nuri kerana aktivi membeli, membungkus, dan mengagih bantuan sudahpun ditunjukkan dalam video di media sosial mereka. Pihak penganjur GSF pula menyebut bahawa keberadaan barangan bantuan (makanan dan bekalan perubatan) pada setiap satu kapalnya sudahpun disahkan para wartawan, pemantau hak asasi manusia, ahli parlimen, dan kumpulan-kumpulan bantuan. Kementerian Luar Negeri Yunani pula menyampaikan protes bertulis kepada kedutaan Israel di Yunani, bahawa tingkah laku seorang Menteri Israel [Itamar Ben-Gvir] tersebut kepada rakyat Yunani adalah tidak dapat diterima dan tidak wajar.

### Palestin
Pusat Hak Asasi Manusia Al Mezan yang berpangkalan di Jalan Omar Mukhtar, Gaza, menyeru sokongan dan solidariti dengan armada itu sambil meminta masyarakat antarabangsa menjamin perlindungan kapal dan kelasinya.

## Nota

## Rujukan

## Pautan luar

* 
* Global Sumud Flotilla tracker oleh Forensic Architecture